Ο **Άντριαν Πέιν** (Ντέιτον Οχάιο, 19 Φεβρουαρίου 1991 - Ορλάντο, 9 Μαΐου 2022) ήταν Αμερικανός επαγγελματίας καλαθοσφαιριστής. Είχε ύψος 2,08 μ. και αγωνιζόταν στις θέσεις του σέντερ και ενίοτε του πάουερ φόργουορντ. Ήταν απόφοιτος του Μίσιγκαν Στέιτ, αγωνιζόμενος για τέσσερα χρόνια με τους Μίσιγκαν Στέιτ Σπάρτανς στο κολεγιακό πρωτάθλημα των Η.Π.Α. Στην καριέρα του φόρεσε τη φανέλα τριών ομάδων του NBA (Ατλάντα Χοκς, Μινεσότα Τίμπεργουλβς, Ορλάντο Μάτζικ), ενώ αγωνίστηκε επίσης σε ευρωπαϊκές και ασιατικές ομάδες. Υπήρξε μέλος του Παναθηναϊκού κατακτώντας δύο τίτλους.

Σταδιοδρομία
------------

Ο Άντριαν Πέιν φοίτησε στο Jefferson High School έχοντας κατά μέσο όρο 15,6 πόντους, 11,3 ριμπάουντ και 4 κοψίματα. Στα κολεγιακά του χρόνια βρέθηκε στο Michigan State, όπου στην τελευταία του σεζόν είχε 16,4 πόντους, 7,3 ριμπάουντ και 0,9 μπλοκ κατά μέσο όρο ανά παιχνίδι. Το 2014 επελέγη στο νούμερο 15 του ντραφτ από τους Ατλάντα Χοκς, με τους οποίους αγωνίστηκε αρχικά στο Summer League έχοντας 12,5 πόντους και 7 ριμπάουντ ανά αγώνα. Με τα «γεράκια» έπαιξε συνολικά σε τρεις αγώνες. Στις 20 Νοεμβρίου του 2014 υπέγραψε στους Φορτ Γουέιν Μαντ Αντς του NBA Development League, ενώ στις 10 Φεβρουαρίου του 2015 πήγε ως «ανταλλαγή» από τους Ατλάντα Χοκς στους Μινεσότα Τίμπεργουλβς. Μέχρι το τέλος εκείνης της σεζόν πρόλαβε να αγωνιστεί συνολικά σε 29 αγώνες, σκοράροντας 7,2 πόντους και μαζεύοντας 5,4 ριμπάουντ κατά μέσο όρο. 

Εκεί έμεινε ως το καλοκαίρι του 2017 με ένα μικρό «διάλειμμα» στη θυγατρική των Ατλάντα Χοκς, τους Έρι Μπέι Χοκς στο ΝΒΑ Development League. Επόμενος «σταθμός» της καριέρας του ήταν οι Ορλάντο Μάτζικ και η «θυγατρική» τους, Λέικλαντ Μάτζικ.

Τον Φεβρουάριο του 2018 ο Πέιν υπέγραψε στον Παναθηναϊκό στον οποίο έμεινε ως το τέλος της σεζόν, έχοντας 4.8 πόντους και 2.8 ριμπάουντ κατά μέσο όρο αγωνιζόμενος σε 12 αγώνες της Ευρωλίγκα. Ο καλύτερός του αγώνας ήταν αυτός απέναντι στη Βαλένθια, όπου σκόραρε 12 πόντους και μάζεψε 8 ριμπάουντ έπειτα από 17 λεπτά.

Ο Αμερικανός σέντερ ξεκίνησε τη σεζόν 2018-19 στην Κίνα και συγκεκριμένα στην ομάδα Ναντζίνγκ Μάνκι Κινγκ, έχοντας 16.9 πόντους, 8.6 ριμπάουντ και 1.6 ασίστ ανά αγώνα.

Στις 13 Ιανουαρίου του 2019 επέστρεψε στον Παναθηναϊκό υπογράφοντας συμβόλαιο μέχρι το τέλος της αγωνιστικής περιόδου. Στις 17 Φλεβάρη κατέκτησε το Κύπελλο Ελλάδας. Στις 13 Μαρτίου του ίδιου έτους έμεινε ελεύθερος από τους πράσινους, αφού δεν κατάφερε να πείσει με τις εμφανίσεις του (είχε 2,5 πόντους με 37,5% δίποντα και 3 ριμπάουντ σε 4 αγώνες στην Ευρωλίγκα).

Στις 19 Μαρτίου 2019 ανακοινώθηκε η απόκτησή του από τη γαλλική Βιλερμπάν. Τον Μάιο κατέκτησε το Κύπελλο Γαλλίας και στις 25 Ιουνίου 2019, κατέκτησε το Πρωτάθλημα Γαλλίας. Τη σεζόν 2019-20 στην Ευρωλίγκα μέτρησε 10,5 πόντους και 3,9 ριμπάουντ κατά μέσο όρο.

Τον Φεβρουάριο του 2021, υπέγραψε συμβόλαιο συνεργασίας με την τούρκικη Ορμανσπόρ.

Στις 14 Δεκεμβρίου 2021, ανακοινώθηκε από την λιθουανική Γιουβέντους. Στις 17 Φεβρουαρίου 2022, αποτέλεσε παρελθόν από την ομάδα, έχοντας κατά μέσο όρο 8.6 πόντους, 4.6 ριμπάουντ και 1.1 κλεψίματα.

Τον Μάρτιο του 2022, συμφώνησε με την Αλ Σαντ. Στις 22 Μαρτίου, κατέκτησε το Πρωτάθλημα Κατάρ αφού η Αλ Σαντ επικράτησε στη σειρά των τελικών της Αλ Γκαράφα με 2-1.

Θάνατος
-------

Στις 9 Μάιου 2022, ανακοινώθηκε ο θάνατός του σε ηλικία μόλις 31 ετών. Ο Πέιν έχασε τη ζωή του από πυροβολισμό, στο Ορλάντο της Φλόριντα, όπως ανακοινώθηκε επίσημα από την αστυνομία του Όραντζ Κάουντι της Φλόριντα. Το συμβάν έγινε στη 1:37 τα ξημερώματα της Δευτέρας 9 Μαΐου 2022. ενώ διαπιστώθηκε ότι ήταν νεκρός στις 2:33. Σύμφωνα με την έκθεση της αστυνομίας, ο Πέιν έσπευσε να βοηθήσει μια φίλη του από πιθανή κακοποιητική πράξη και εντέλει δολοφονήθηκε από τον Λόρενς Ντόριτι, που ήταν ο σύντροφος της κοπέλας αυτής. Ο δράστης, ο οποίος έμεινε στον τόπο του εγκλήματος, συνελήφθη και του απαγγέλθηκε η κατηγορία της ανθρωποκτονίας.

Μόλις έγινε γνωστή η είδηση του θανάτου του Πέιν, ο αθλητικός και μπασκετικός κόσμος, μεταξύ των οποίων ο Παναθηναϊκός (πρώην ομάδα του), αποχαιρέτησαν τον αθλητή.

Τίτλοι
------

### Συλλογικοί

#### Παναθηναϊκός

* Πρωτάθλημα Ελλάδος: (2018)
* Κύπελλο Ελλάδος: (2019)

#### Βιλερμπάν

* Πρωτάθλημα Γαλλίας: (2019)
* Κύπελλο Γαλλίας: (2019)

#### Αλ Σαντ

* Πρωτάθλημα Κατάρ: (2022)

Παραπομπές
----------

1. ↑  «Adreian Payne - M. Basketball». *Michigan State University Athletics* (στα Αγγλικά). Αρχειοθετήθηκε από το πρωτότυπο στις 6 Ιουλίου 2019. Ανακτήθηκε στις 16 Ιανουαρίου 2019.
2. ↑  «Hawks Select Adreian Payne With 15th Pick». *Atlanta Hawks* (στα Αγγλικά). Ανακτήθηκε στις 16 Ιανουαρίου 2019.
3. ↑  «Hawks Sign First-Round Draft Pick Adreian Payne». *Atlanta Hawks* (στα Αγγλικά). Ανακτήθηκε στις 16 Ιανουαρίου 2019.
4. ↑  «Atlanta Hawks Assign Payne To Fort Wayne Mad Ants». *Atlanta Hawks* (στα Αγγλικά). Ανακτήθηκε στις 16 Ιανουαρίου 2019.
5. ↑  «Wolves Acquire Forward Adreian Payne from Atlanta». *Minnesota Timberwolves* (στα Αγγλικά). Ανακτήθηκε στις 16 Ιανουαρίου 2019.
6. ↑  «Wolves Assign Adreian Payne to Erie BayHawks of NBA Development League». *Minnesota Timberwolves* (στα Αγγλικά). Ανακτήθηκε στις 16 Ιανουαρίου 2019.
7. ↑  «Παίρνουν Πέιν οι Μάτζικ | Gazzetta». *www.gazzetta.gr*. Ανακτήθηκε στις 7 Ιουνίου 2021.
8. ↑  Fredericksen, Brady. «Adreian Payne debuts, but Lakeland Magic fall to Windy City Bulls». *The Ledger* (στα Αγγλικά). Αρχειοθετήθηκε από το πρωτότυπο στις 8 Αυγούστου 2020. Ανακτήθηκε στις 16 Ιανουαρίου 2019.
9. ↑  «Στην Αθήνα για τον Παναθηναϊκό ο Έιντριαν Πέιν». *ΤΑ ΝΕΑ*. 7 Φεβρουαρίου 2018. Ανακτήθηκε στις 16 Ιανουαρίου 2019.
10. ↑  «Οδεύει στην Κίνα ο Πέιν!». *www.gazzetta.gr*. Ανακτήθηκε στις 16 Ιανουαρίου 2019.
11. ↑  «Πέιν, η επιστροφή!». *paobc.gr*. Ανακτήθηκε στις 16 Ιανουαρίου 2019. [*νεκρός σύνδεσμος*]
12. ↑  ««Καθάρισε» από νωρίς και συνεχίζει να ελπίζει». *www.sdna.gr*. Αρχειοθετήθηκε από το πρωτότυπο στις 12 Αυγούστου 2018. Ανακτήθηκε στις 16 Ιανουαρίου 2019.
13. ↑  «Από τον Παναθηναϊκό στην Κίνα ο Άντριαν Πέιν». *sport-fm.gr*. Ανακτήθηκε στις 16 Ιανουαρίου 2019.
14. ↑  «Panathinaikos welcome back Payne, ex Nanjing TX MK». *www.eurobasket.com*. Ανακτήθηκε στις 16 Ιανουαρίου 2019.
15. ↑  «Παναθηναϊκος: Επέστρεψε και επίσημα ο Πέιν». *www.sport24.gr*. Ανακτήθηκε στις 16 Ιανουαρίου 2019.
16. ↑  ««Πράσινη» δυναστεία με... καρδιοχτύπι! (pics)». *www.gazzetta.gr*. Ανακτήθηκε στις 13 Μαρτίου 2019.
17. ↑  «Τέλος ο Πέιν από τον Παναθηναϊκό!». *www.sdna.gr*. Ανακτήθηκε στις 13 Μαρτίου 2019. [*νεκρός σύνδεσμος*]
18. ↑  «Επίσημο: Από τον Παναθηναϊκό στην Βιλερμπάν ο Πέιν». *www.sdna.gr*. Αρχειοθετήθηκε από το πρωτότυπο στις 21 Μαρτίου 2019. Ανακτήθηκε στις 21 Μαρτίου 2019.
19. ↑  «Κυπελλούχος Γαλλίας η Βιλερμπάν». *Basketa.gr*. 11 Μαΐου 2019. Αρχειοθετήθηκε από το πρωτότυπο στις 13 Αυγούστου 2020. Ανακτήθηκε στις 25 Ιουνίου 2019.
20. ↑  Λυμπέρης, Γεράσιμος (25 Ιουνίου 2019). «Γαλλία: Το σήκωσε η Βιλερμπάν (photos)». *Onsports.gr*. Ανακτήθηκε στις 25 Ιουνίου 2019.
21. ↑  «Στην Ορμανσπόρ και με τη… βούλα ο Πέιν (vid) | | Basketa.gr». 25 Φεβρουαρίου 2021. Ανακτήθηκε στις 7 Ιουνίου 2021.
22. ↑  «Στην Γιουβέντους συνεχίζει την καριέρα του ο Έιντριαν Πέιν | Gazzetta». *www.gazzetta.gr*. Ανακτήθηκε στις 14 Δεκεμβρίου 2021.
23. ↑  «Πρωταθλητές στο Κατάρ οι Μπρατσιάκος, Σαρικόπουλος | Gazzetta». *www.gazzetta.gr*. Ανακτήθηκε στις 9 Μαΐου 2022.
24. ↑  «Σοκ: Νεκρός ο Έιντριαν Πέιν στα 31 του | Gazzetta». *www.gazzetta.gr*. Ανακτήθηκε στις 9 Μαΐου 2022.
25. ↑  «Έιντριαν Πέιν: Η ανακοίνωση της Αστυνομίας για τον θάνατό του και οι ραγισμένες καρδιές του Ντρέιμοντ Γκριν». *www.sport24.gr*. Ανακτήθηκε στις 9 Μαΐου 2022.
26. ↑  «Έιντριαν Πέιν: Αποκαλυπτική η έκθεση της Αστυνομίας - Πήγε να βοηθήσει μια φίλη του και δολοφονήθηκε». *ProtoThema*. 10 Μαΐου 2022. Ανακτήθηκε στις 12 Μαΐου 2022.
27. ↑  «Έιντριαν Πέιν: Νεκρός από πυροβολισμό, συνελήφθη ο δράστης | Gazzetta». *www.gazzetta.gr*. Ανακτήθηκε στις 9 Μαΐου 2022.
28. ↑  «Απέραντη θλίψη: Το παγκόσμιο μπάσκετ «αποχαιρετά» τον Άντριαν Πέιν». *SDNA*. 9 Μαΐου 2022. Ανακτήθηκε στις 9 Μαΐου 2022.

Εξωτερικοί σύνδεσμοι
--------------------

* Στατιστικά Πέιν στο Basketball-reference
* Στατιστικά Πέιν στο espn
* Πέιν: H μικρή Λέισι, o θάνατος της μητέρας του και το… μπάσκετ![*νεκρός σύνδεσμος*] από eurohoops.net

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Καλαθοσφαίριση
 |

 |